CELEX: 32014R0975
Language: ro
Date: 2014-09-11 00:00:00
Title: Regulamentul de punere în aplicare (UE) nr. 975/2014 al Comisiei din 11 septembrie 2014 de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun

16.9.2014   
            
            
               RO
            
            
               Jurnalul Oficial al Uniunii Europene
            
            
               L 274/11
            
         REGULAMENTUL DE PUNERE ÎN APLICARE (UE) NR. 975/2014 AL COMISIEI
   din 11 septembrie 2014
   de modificare a anexei I la Regulamentul (CEE) nr. 2658/87 al Consiliului privind Nomenclatura tarifară și statistică și Tariful vamal comun
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (1), în special articolul 9 alineatul (1) litera (a),
   întrucât:
   
               (1)
            
            
               Regulamentul (CEE) nr. 2658/87 a stabilit o nomenclatură a mărfurilor, denumită în continuare „Nomenclatura combinată” sau „NC”, care figurează în anexa I la regulamentul menționat.
            
         
               (2)
            
            
               Pentru a se asigura securitatea juridică, este necesar să se clarifice faptul că, atunci când în textul notei complementare 1 de la capitolul 8, precum și în textul notelor complementare 2 și 6 de la capitolul 20 este utilizată expresia „valoarea indicată de un refractometru”, aceasta corespunde cifrei obținute utilizând metoda refractometrică de măsurare a reziduului uscat solubil din produsele prelucrate pe bază de fructe și legume în vederea clasificării lor în Nomenclatura combinată, prevăzută în anexa la Regulamentul de punere în aplicare (UE) nr. 974/2014 al Comisiei (2).
            
         
               (3)
            
            
               Prin urmare, este adecvat să se includă în textul notelor complementare respective o trimitere la metoda refractometrică pentru a se facilita trimiterea atunci când se clasifică produsele încadrate la pozițiile și subpozițiile vizate de respectivele note complementare.
            
         
               (4)
            
            
               Pentru a se asigura o interpretare uniformă a Nomenclaturii combinate în întreaga Uniune în ceea ce privește măsurarea conținutului de zahăr al diverselor produse folosind metoda refractometrică, ar trebui să se modifice nota complementară 1 de la capitolul 8, precum și notele complementare 2 și 6 de la capitolul 20.
            
         
               (5)
            
            
               Prin urmare, Regulamentul (CEE) nr. 2658/87 ar trebui modificat în consecință.
            
         
               (6)
            
            
               Măsurile prevăzute de prezentul regulament sunt conforme cu avizul Comitetului Codului vamal,
            
         ADOPTĂ PREZENTUL REGULAMENT:
   Articolul 1
   Partea a doua a Nomenclaturii combinate stabilite în anexa I la Regulamentul (CEE) nr. 2658/87 se modifică după cum urmează:
   
               1.
            
            
               În capitolul 8, nota complementară 1 se înlocuiește cu următorul text:
               
                           „1.
                        
                        
                           Conținutul de diverse zaharuri exprimat în zaharoză («conținut de zahăr») al produselor clasificate la prezentul capitol corespunde valorii indicate de un refractometru [utilizat în conformitate cu metoda prevăzută în anexa la Regulamentul de punere în aplicare (UE) nr. 974/2014 al Comisiei (3)] la temperatura de 20 °C și multiplicată cu un factor de 0,95.
                        
                     
         
               2.
            
            
               În capitolul 20, nota complementară 2 se înlocuiește cu următorul text:
               
                           „2.
                        
                        
                           
                                       (a)
                                    
                                    
                                       Conținutul de diverse zaharuri exprimat ca zaharoză («conținutul de zahăr») al produselor clasificate la acest capitol corespunde valorii indicate de un refractometru [utilizat în conformitate cu metoda prevăzută în anexa la Regulamentul de punere în aplicare (UE) nr. 974/2014] la temperatura de 20 °C și multiplicată cu un factor de:
                                       
                                                   —
                                                
                                                
                                                   0,93 pentru produsele care se clasifică la subpozițiile 2008 20-2008 80, 2008 93, 2008 97 și 2008 99;
                                                
                                             
                                                   —
                                                
                                                
                                                   0,95 pentru produsele care se clasifică la celelalte poziții.
                                                
                                             
                                 
                                       (b)
                                    
                                    
                                       Expresia «valoare Brix», menționată la subpozițiile poziției 2009, corespunde valorii indicate de un refractometru [utilizat în conformitate cu metoda prevăzută în anexa la Regulamentul de punere în aplicare (UE) nr. 974/2014] la temperatura de 20 °C.”
                                    
                                 
                     
         
               3.
            
            
               În capitolul 20, nota complementară 6 se înlocuiește cu următorul text:
               
                           „6.
                        
                        
                           În sensul subpozițiilor 2009 69 51 și 2009 69 71, «suc de struguri concentrat (inclusiv must de struguri)» înseamnă sucul de struguri (inclusiv mustul de struguri) pentru care valoarea indicată la temperatura de 20 °C de un refractometru [utilizat în conformitate cu metoda prevăzută în anexa la Regulamentul de punere în aplicare (UE) nr. 974/2014] este de minimum 50,9 %.”
                        
                     
         Articolul 2
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 11 septembrie 2014.
      
         
            Pentru Comisie,
         
         
            pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  Regulamentul de punere în aplicare (UE) nr. 974/2014 al Comisiei din 11 septembrie 2014 de stabilire a metodei refractometrice de măsurare a reziduului uscat solubil din produsele prelucrate pe bază de fructe și legume în vederea clasificării lor în Nomenclatura combinată (a se vedea pagina 6 din prezentul Jurnal Oficial).
   
      (3)  Regulamentul de punere în aplicare (UE) nr. 974/2014 al Comisiei din 11 septembrie 2014 de stabilire a metodei refractometrice de măsurare a reziduului uscat solubil din produsele prelucrate pe bază de fructe și legume în vederea clasificării lor în Nomenclatura combinată (JO L 274, 16.9.2014, p. 6).”